23.9.2022
EL
Επίσημη Εφημερίδα της Ευρωπαϊκής Ένωσης
C 365/1
I (Ψηφίσματα, συστάσεις και γνωμοδοτήσεις)
ΨΗΦΙΣΜΑΤΑ
ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ 570Ή ΣΥΝΟΔΟΣ ΟΛΟΜΕΛΕΙΑΣ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΑΙ ΚΟΙΝΩΝΙΚΗΣ ΕΠΙΤΡΟΠΗΣ (ΜΕΣΩ INTERACTIO), 15.6.2022 - 16.6.2022
Ψήφισμα της Ευρωπαϊκής Οικονομικής και Κοινωνικής Επιτροπής με θέμα «Ουκρανία: Από τη αρωγή στην ανασυγκρότηση της Ουκρανίας: οι προτάσεις της ευρωπαϊκής κοινωνίας των πολιτών» (2022/C 365/01)
Νομική βάση
Άρθρο 52 παράγραφος 4 του Εσωτερικού Κανονισμού
Υιοθετήθηκε από την ολομέλεια
16.6.2022
Σύνοδος ολομέλειας αριθ.
570
Αποτέλεσμα της ψηφοφορίας (υπέρ/κατά/αποχές)
206/2/2
Κύρια μηνύματα 1.
Η Ουκρανία ως υποψήφια προς ένταξη στην ΕΕ χώρα.
H Ευρωπαϊκή Οικονομική και Κοινωνική Επιτροπή (ΕΟΚΕ) καλεί το Ευρωπαϊκό Συμβούλιο να αναγνωρίσει στην Ουκρανία το καθεστώς της υποψήφιας προς ένταξη στην ΕΕ χώρας κατά τη σύνοδό του στις 23-24 Ιουνίου 2022.
Το εν λόγω καθεστώς πρέπει να χορηγηθεί στην Ουκρανία χωρίς τούτο να γίνει εις βάρος της εν εξελίξει διαδικασίας προσχώρησης των χωρών των Δυτικών Βαλκανίων.
Η ΕΟΚΕ τάσσεται υπέρ της θέσπισης ενός συστήματος σταδιακής ολοκλήρωσης που θα βασίζεται στην εκπλήρωση του κοινοτικού κεκτημένου.
2.
Η αλληλεγγύη της ευρωπαϊκής κοινωνίας των πολιτών προς την Ουκρανία και τον ουκρανικό λαό.
Η κοινωνία των πολιτών αντέδρασε άμεσα και αποτελεσματικά, κινητοποιώντας με τρόπο μοναδικό τους πολίτες σε επίπεδο βάσης.
Η ανθρωπιστική βοήθεια πρέπει να κλιμακωθεί και να εκταμιευτεί με την άμεση ενίσχυση των οργανώσεων της κοινωνίας των πολιτών.
Οι εξειδικευμένες ΜΚΟ, μαζί με τις οργανώσεις της κοινωνίας των πολιτών, θα πρέπει να συμμετέχουν πραγματικά στον προγραμματισμό και την παρακολούθηση της χορήγησης ανθρωπιστικής βοήθειας από την ΕΕ και τα κράτη μέλη.
3.
Να δοθεί στους πρόσφυγες μια προοπτική.
Η ΕΟΚΕ ζητεί να παρέχονται στους πρόσφυγες τα ίδια δικαιώματα με τους πολίτες της ΕΕ όσον αφορά την ιατροφαρμακευτική περίθαλψη και την πρόσβαση στην αγορά εργασίας (αναγνώριση των προσόντων, δυνατότητα χρήσης των υπηρεσιών εύρεσης εργασίας, μαθήματα γλωσσών, συστήματα υγείας και εκπαίδευσης), οι οποίες είναι αμφότερες καίριας σημασίας για την αποφυγή της διόγκωσης της φτώχειας των προσφύγων.
Οι κοινωνικοί εταίροι μπορούν, μέσω συλλογικών διαπραγματεύσεων και ειδικών μέτρων, να συμβάλουν στην ένταξη των εργαζομένων και να αποτρέψουν το ενδεχόμενο να υποστούν εκμετάλλευση και κοινωνικό ντάμπινγκ.
Η ΕΟΚΕ δίνει έμφαση στον ρόλο των οργανώσεων της κοινωνίας των πολιτών στην προστασία και στην κοινωνική επανένταξη των συχνά ξεχασμένων ευάλωτων ομάδων του πληθυσμού, δηλαδή των ασυνόδευτων ανήλικων, των χωρισμένων από την οικογένειά τους παιδιών, των παιδιών από δομές ιδρυματικής φροντίδας, των ατόμων με αναπηρία, των μειονοτήτων των Ρομά και των θυμάτων σεξουαλικής βίας.